Rasmus Prehn (S), 2006-01-12:
Fra Socialdemokraternes side hilser vi dette initiativ til en forespørgselsdebat om den stigende sammenblanding af offentlig forskning og erhvervsinteresser velkommen.
Socialdemokratiet anser det for fornuftigt, at landets forskere og universiteter samarbejder med erhvervslivet, men vi er samtidig fuldt bevidst om, hvor vigtigt det er at værne om forskningsfriheden i denne sammenhæng.
Som det også fremgår af universitetsloven, er den afgørende forudsætning for at beskytte universiteternes forskningsfrihed tilstedeværelsen af en solid grundstamme af fri forskning.
En stærk og fri grundforskning er i øvrigt også en forudsætning for, at universiteterne i det hele taget er attraktive samarbejdspartnere, og vi ser meget gerne et øget samarbejde mellem forskningsinstitutioner og erhvervsliv, så længe forskningsfriheden er på plads.
Forskningsfriheden er simpelt hen garanten for en ordentlig kvalitet.
I samarbejdet mellem en forsker eller forskningsgruppe og erhvervslivet opstår der i reglen god synergi.
Forskeren får det nødvendige økonomiske rygstød, kompetence og vidensmæssig støtte til at realisere forskningen, det giver mulighed for at føre nye ideer ud i livet, og – hvem ved? – måske betyder det, at et nyt og spændende produkt kommer i produktion.
Forskningsresultaterne kommer på den måde både erhvervslivet, det offentlige og de offentlige forskningsinstitutioner til gode, og i sidste ende kan samarbejdet betyde, at der skabes nye arbejdspladser.
Men også samfundet har glæde af samarbejdet og den nye synergi, der opstår, når forskeren samarbejder med erhvervslivet.
Samfundets samlede forskningsindsats øges og styrkes, og vi har set flere konkrete eksempler på, at projekter, der blev anset for at være umulige at realisere for universiteter og deres forskere og studerende alene, alligevel er blevet realiseret, fordi der blev indgået et stærkt samarbejde med relevante parter i erhvervslivet.
Men selv om vi i Socialdemokratiet hylder princippet om et stærkt og veludviklet samarbejde mellem forskningsindsatsen og erhvervslivet, er det selvsagt ikke ensbetydende med, at vi ikke skal forholde os kritisk til det.
Dansk forskning skal naturligvis aldrig dikteres af erhvervslivet.
Det er meget magtpåliggende for os, at der ikke kan sås tvivl om redeligheden i den forskning, der finder sted på vore universiteter, og Socialdemokratiet lægger vægt på, at der findes et ligeværdighedsforhold mellem offentlig forskning og erhvervslivet.
Bl.a. derfor skal den offentlige forskning styrkes i form af flere basisforskningsmidler, både til universiteterne og til sektorforskningen, så landets univerFttmo036.fm Page 2557
Friday, March 10, 2006 4:42 PM siteter bliver mere selvkørende og ikke ender i et afhængighedsforhold til erhvervslivet.
Vores offentlige forskning skal kunne stå på egne ben og også kunne sige fra over for erhvervsinteresser, hvis de ikke er relevante for forskningen, eller hvis de forhindrer den redelighed og troværdighed, vi forventer af offentlig forskning.
Vi lægger endvidere meget stor vægt på, at der også fremover er fri forskning i Danmark.
Det er langtfra al forskning, der umiddelbart kan kobles op på erhvervsinteresser, men denne form for forskning kan sagtens have stor og vital samfundsbetydning, og derfor er det af afgørende betydning, at universiteterne fremover sikres øgede basismidler, hvilket vi også har understreget meget tydeligt i forbindelse med de seneste års finanslovdebatter.
Desværre deler regeringen ikke denne holdning, men vi håber, at regeringen besinder sig.
Vi lægger stor vægt på, at der findes en ordentlig og standardiseret procedure for både kontraktudarbejdelsen, og hvilke måder forskningssamarbejdet skal forløbe på.
Endvidere ønsker vi fra socialdemokratisk side at diskutere, om Danmark satser de rigtige steder, i den måde vi prioriterer vores samarbejdspartnere på.
Vi ønsker fra socialdemokratisk side, at Danmark med sine offentlige forskningskroner ikke bare støtter allerede veletablerede virksomheders interesser og forskningsprojekter, som måske var blevet realiseret af private midler under alle omstændigheder.
Vi ønsker nemlig, at Danmark med sine offentlige forskningskroner også søger at sikre samarbejde med mindre og knap så etablerede virksomheder, hvor der måske er mere innovation og nytænkning at hente.
Forslag til vedtagelse
»Folketinget opfordrer regeringen til snarest at – øge den offentlige forskningsindsats til mindst 1 pct. af BNP i overensstemmelse med Barcelonamålsætningen – og sikre, at en stigende andel heraf reserveres til universiteternes basisforskning, – ændre bekendtgørelsen om UVVU, så den også omfatter privat forskning, sikrer klageadgang for alle i den videnskabelige verden til UVVU og sikrer, at også klager om f.eks. god videnskabelig praksis, der behandles på det enkelte universitet, kan indbringes for UVVU.«